Diari Oficial de la Generalitat Valenciana


Sumari del DOGV 2981, del 29-04-1997 (1997/1203)

REIAL DECRET 492/1997, de 14 d'abril, sobre ampliació dels mitjans adscrits a la gestió encomanada en matèria d'agricultura, Fons Espanyol de Garantia Agrària (FEGA), traspassats a la Comunitat Valenciana pel Reial Decret 2.307/1996, de 31 d'octubre.
----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1997/04/14/492/dof/vci/html**

### Dades del document

Número de DOGV
:   2981

Data del DOGV
:   29-04-1997

Secció del DOGV
:   DISPOSICIONS GENERALS

Número del document
:   1997/1203


Data del document
:   14-04-1997

Organisme emissor
:   Ministeri d'Administracions Públiques

Tipus de document
:   Reial decret

REIAL DECRET 492/1997, de 14 d'abril, sobre ampliació dels mitjans adscrits a la gestió encomanada en matèria d'agricultura, Fons Espanyol de Garantia Agrària (FEGA), traspassats a la Comunitat Valenciana pel Reial Decret 2.307/1996, de 31 d'octubre.   
La Constitució Espanyola reserva a l'estat, en l'article 149.1.13, la competència sobre les bases y coordinació de la planificació general de l'activitat econòmica; i en l'article 148.1.7 estableix que les comunitats autònomes podran assumir competències en matèria d'agricultura i ramaderia, d'acord amb l'ordenació general de l'economia.  
D'altra banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribueix a la Generalitat Valenciana, en l'article 34.1.4, la competència exclusiva en matèria d'agricultura i ramaderia, d'acord amb les bases i l'ordenació de l'activitat econòmica general i la política de l'estat.  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15, regula els convenis de comanda de gestió.  
Mitjançant el Reial Decret 2.307/1996, de 31 d'octubre, es van traspassar a la Comunitat Valenciana els mitjans adscrits a la gestió encomanada en matèria d'agricultura, Fons Espanyol de Garantia Agrària (FEGA), sent procedent ara completar i ampliar el cost d'aquest traspàs.  
Finalment, el Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'administració de l'estat a la Comunitat Valenciana.  
De conformitat amb el que s'estableix en el reial decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta Comissió va adoptar en la reunió del dia 14 de gener de 1997 l'acord oportú, la virtualitat pràctica del qual exigeix que l'aprove el Govern mitjançant reial decret.  
En virtut d'això, i en compliment del que s'estableix en la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i després de la deliberació del Consell de Ministres en la reunió del dia 4 d'abril de 1997,  
DECRETE  
Article 1  
S'aprova l'Acord de la Comissió Mixta de Transferències, prevista en la disposició transitòria quarta de l'Estatut d'Autonomia de la Comunitat Valenciana, adoptat pel Ple d'aquest Comissió en la sessió del dia 14 de gener de 1997, pel qual s'amplien els mitjans adscrits a la gestió encomanada en matèria d'agricultura, Fons Espanyol de Garantia Agrària (FEGA), traspassats a la Comunitat Valenciana pel Reial Decret 2.307/1996, de 31 d'octubre, i que es transcriu com a annex al present reial decret.  
Article 2  
En conseqüència, queden traspassats a la Comunitat Valenciana els crèdits pressupostaris que es detallen en el mateix acord de la Comissió Mixta, en els termes que s'hi especifiquen.  
Article 3  
L'ampliació de mitjans a què es refereix aquest reial decret tindrà efectivitat a partir de la data assenyalada en l'acord de l'esmentada Comissió Mixta, sense perjudici que el Ministeri d'Agricultura, Pesca i Alimentació produïsca, fins a l'entrada en vigor d'aquest reial decret, si escau, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.  
Article 4  
Els crèdits pressupostaris que es determinen, de conformitat amb la relació número 1 de l'annex, seran donats de baixa en els corresponents conceptes pressupostaris i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, una vegada tramesos al departament esmentat, per part del Ministeri d'Agricultura, Pesca i Alimentació, els respectius certificats de retenció de crèdit, per a donar compliment al que es disposa en la vigent Llei 12/1996, de 30 de desembre, de Pressupostos Generals de l'Estat per a 1997.  
DISPOSICIÓ FINAL ÚNICA  
Aquest reial decret entrarà en vigor l'endemà de la publicació en el Butlletí Oficial de l'Estat.  
Madrid, 14 d'abril de 1997  
El ministre d'Administracions Públiques,  
MARIANO RAJOY BREY  
ANNEX  
El senyor Antonio Bueno Rodríguez i la senyora Catalina Escuín Palop, secretaris de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, certifiquen:  
Que en la sessió plenària de la Comissió Mixta, feta el dia 14 de gener de 1997, es va adoptar un acord pel qual s'amplien els mitjans adscrits a la gestió encomanada en matèria d'agricultura, Fons Espanyol de Garantia Agrària (FEGA), traspassats a la Comunitat Valenciana pel Reial Decret 2.307/1996, de 31 d'octubre, en els termes que a continuació s'indiquen:  
A) Referència a normes constitucionals, estatutàries i legals en què s'empara l'ampliació de mitjans.  
La Constitució, en l'article 148.1.7, estableix que les comunitats autònomes podran assumir competència en matèria d'agricultura i ramaderia, d'acord amb l'ordenació general de l'economia.  
L'article 149.1.3 reserva a l'estat la competència sobre les bases i coordinació de la planificació general de l'activitat general de l'economia.  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribueix en l'article 34.1.4 a la Generalitat Valenciana la competència exclusiva en matèria d'agricultura i ramaderia, d'acord amb les bases i l'ordenació de l'activitat econòmica general i la política monetària de l'estat.  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15, regula els convenis de comanda de gestió.  
Mitjançant el Reial Decret 2.307/1996, de 31 d'octubre, es van traspassar a la Comunitat Valenciana els mitjans adscrits a la gestió encomanada en matèria d'agricultura, Fons Espanyol de Garantia Agrària (FEGA).  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, regulen el funcionament de la Comissió Mixta de Transferències, així com la forma i condicions a què han d'ajustar-se els traspassos de funcions i serveis de l'administració de l'estat a aquesta comunitat autònoma.  
En conseqüència, es procedeix per mitjà d'aquest acord a completar i ampliar el cost efectiu dels traspassos efectuats mitjançant el Reial Decret 2.307/1996, de 31 d'octubre.  
B) Valoració de les càrregues financeres corresponents a l'ampliació de mitjans.  
1. La valoració definitiva del cost efectiu que, en pessetes de 1996, correspon a l'ampliació de mitjans puja a 1.532.995 pessetes.  
2. El finançament, en pessetes de 1996, que correspon al cost efectiu anual dels mitjans que es traspassen, es detalla en la relació adjunta número 1.  
3. El cost efectiu que figura detallat en els quadres de valoració de la relació número 1, es finançarà de la següent forma:  
Transitòriament, fins que el cost efectiu es compute per a revisar el percentatge de participació de la comunitat autònoma en els ingressos de l'estat, el cost total es finançarà mitjançant la consolidació en la secció 32 dels Pressupostos Generals de l'Estat dels crèdits relatius als diferents components d'aquest cost, pels imports que es determinen, susceptibles d'actualització pels mecanismes generals previstos en cada llei de pressupostos.  
Les possibles diferències que es produïsquen durant el període transitori a què es refereix el paràgraf anterior respecte del finançament dels serveis transferits, seran objecte de regularització al tancament de l'exercici econòmic, per mitjà de la presentació dels comptes i estats justificatius corresponents davant una comissió de liquidació que es constituirà en el Ministeri d'Economia i Hisenda.  
C) Data d'efectivitat del traspàs.  
L'ampliació de mitjans objecte d'aquest acord tindrà efectivitat a partir del dia 1 de març de 1997.  
I perquè conste, expedim aquest certificat.  
Madrid, 14 de gener de 1997.- El secretaris de la Comissió Mixta: Antonio Bueno Rodríguez i Catalina Escuín Palop.  
Relació número 1  
Valoració del cost efectiu dels mitjans que s'amplien en matèria d'agricultura, Fons Espanyol de Garantia Agrària (comanda de gestió)  
 Pessetes  
Capítol I. Despeses de personal.  
Servei 01.  
Programa 711 A.  
Article 73 740.249  
Organisme 211.  
programa 715 A.  
Article 05 544.249  
Total traspàs 1.532.995


Còpia Permalink ELI